Pranešimas spaudai  
2025 m. spalio 10 d.

**Įvardijo Lietuvos gyventojams svarbiausius kriterijus renkantis naują automobilį**

**„Toyota“, „Škoda“ ir „Volkswagen“ – populiariausių naujų automobilių trejetukas Lietuvoje nesikeičia jau ilgą laiką. Vien nuo šių metų pradžios iki rudens šalyje šių markės naujų automobilių įregistruota beveik 15 tūkst. – daugiau nei pusė visų Lietuvoje registruotų naujų automobilių. Ilgalaikei nuomai automobilį besirenkančių vairuotojų prioritetai taip pat išlieka gana panašūs, teigia šios srities ekspertai.**

„Mūsų nuomojamų automobilių parke populiariausi yra „Toyota“ automobiliai. Tarp populiariausių modelių – ne tik visureigis „Toyota RAV4“, bet ir vienatūris „Toyota Proace“. Taip pat itin mėgstami tokie modeliai, kaip sedanas „Škoda Octavia“ ir visureigis „Volkswagen Tiguan“, – pasakoja „Europcar Lietuva“ vadovas Einoras Čiagus.

Pasak jo, kaip ir įsigyjant, taip ir renkantis nuomai naują automobilį kriterijai išlieka panašūs – šalies vairuotojams svarbus geras kainos ir kokybės santykis.

„Vairuotojai pirmiausia vertina, ar automobilis atitinka jų poreikius ir biudžetą. Tai reiškia, kad vidutinės klasės visureigiai ar kompaktiški universalai yra populiaresni nei mažesni hečbekai ar dideli sedano tipo modeliai“, – komentuoja E. Čiagus.

Pamažu keičiasi ir pavarų dėžės pasirinkimai – šiuo metu mechaninė pavarų dėžė populiari tik tarp lengvųjų komercinių automobilių.

„Nors kainų skirtumas tarp mechaninės ir automatinės pavarų dėžės nėra didelis, pasirinkus ilgalaikę nuomą likutinė vertė gali ženkliai skirtis. Todėl tiek ilgalaikės, tiek trumpalaikės nuomos klientai labiau linkę rinktis automobilius su automatine pavarų dėže. Juo labiau, kad šiuolaikinės automatinės pavarų dėžės yra itin efektyvios, ko negalėjome pasakyti prieš 15–20 metų“, – sako „Europcar Lietuva“ vadovas.

**Vis labiau atsižvelgiama į realias sąnaudas**

Pamažu keičiasi ir požiūris į realias automobilio turėjimo sąnaudas – rinkdamiesi automobilį žmonės vis dažniau bando apskaičiuoti, kiek gali atsieiti techninė priežiūra ir galimi remonto darbai.

„Tikroji automobilio priežiūros kaina pasijunta būtent per eksploatacines išlaidas – tepalų, stabdžių diskų keitimą, techninę apžiūrą, naujas sezonines padangas. Vien padangų keitimas Vilniuje pastaraisiais metais kainuoja apie 60–80 eurų, o tai tenka atlikti du kartus per metus“, – vardija E. Čiagus.

Pasak pašnekovo, skaičiuojama, kad anksčiau automobilio priežiūra iki 120 tūkst. kilometrų atsieidavo apie 1800 eurų. Pastaruoju metu tokio automobilio priežiūra gali atsieiti ir 2400 eurų per metus.

„Brangstanti automobilio eksploatacija yra opus klausimas tiek vairuotojams, tiek smulkioms įmonėms, kurios neturi galimybių derėtis dėl specialių sąlygų, kaip tą daro didelius autoparkus turinčios įmonės. Šiuo atveju veiklos nuoma su paslaugomis vairuotojams suteikia daugiau stabilumo ir užtikrintumo dėl automobilio priežiūros sąnaudų – techninė priežiūra jau yra įskaičiuota į nuomos kainą“, – sako „Europcar Lietuva“ vadovas.